อมตะ-เหมราชขายนิวไฮ
ทุนต่างชาติไหลบ่าข้ามไปปีหน้าสต๊อกที่หมื่นไร่ขยายได้หลายปี
22 พ.ย. 2555

ทุนต่างชาติไหลบ่าข้ามไปปีหน้าสต๊อกที่หมื่นไร่ขยายได้หลายปี
กลุ่มนิคมฯ ประสานเสียงต่างชาติสนใจลงทุนไทยยาวถึงปีหน้า ยอดขายที่ดิน AMATAHEMRAJ นิวไฮปีนี้ สต๊อกที่ดินนับหมื่นไร่
นายวิบูลย์ กรมดิษฐ์ กรรมการและประธานเจ้าหน้าที่การตลาด บริษัท อมตะ คอร์ปอเรชัน (AMATA) เปิดเผยว่า ผู้ประกอบการต่างประเทศจะเข้ามาลงทุนโดยตรงในประเทศไทยดีต่อเนื่องในปีหน้า เนื่องจากมีปัจจัยบวกหลายด้านสนับสนุน 
ปัจจุบันมีผู้ประกอบการที่ต้องการพื้นที่ปลอดภัยจากปัญหาน้ำท่วมปี 2554 นักลงทุนต่างชาติมองไทยเป็นจุดเชื่อมโยงของภูมิภาคอาเซียน หลังมีประชาคมเศรษฐกิจอาเซียน (เออีซี) การที่นักลงทุนหนีภาวะต้นทุนค่าจ้างที่เพิ่มขึ้นในจีน รวมถึงการที่จีนและญี่ปุ่นมีความขัดแย้งกัน และการที่ไทยคาดการณ์ว่าภายในปี 2557 จะมียอดการผลิตรถยนต์ได้ 3 ล้านคัน ทำให้บริษัทผลิตชิ้นส่วนและประกอบชิ้นส่วนรถยนต์ต้องเพิ่มกำลังการผลิตหรือก่อสร้างโรงงานเพิ่มขึ้น 
“ปีหน้าบริษัทยังสามารถเติบโตได้ต่อเนื่องจากปีนี้ เพราะความต้องการลงทุนโดยตรงจากลูกค้าต่างประเทศ โดยเฉพาะญี่ปุ่น รวมทั้งจีน เกาหลีใต้ และรัสเซีย ที่เพิ่งเริ่มเข้ามา” นายวิบูลย์ กล่าว
ปี 2556 คาดว่ายอดขายที่ดินจะเติบโต 20% จากสิ้นปีนี้ และน่าจะปรับราคาขายที่ดินเพิ่มทั้งที่อมตะนครและอมตะซิตี้ สำหรับลูกค้าใหม่ได้ในอัตราใกล้เคียงกับปีนี้ที่ 510% ซึ่งหลายปีที่ผ่านมาบริษัทไม่ค่อยปรับราคาขึ้นกับลูกค้า แต่เพิ่งเริ่มปรับ 12 ปีนี้ เนื่องจากมีความต้องการที่ดินมากขึ้น
นายวิบูลย์ กล่าวว่า บริษัทเพิ่งปรับเป้ายอดขายที่ดินปีนี้เพิ่มเป็น 3,700-3,800 ไร่ ซึ่งถือเป็นการปรับครั้งที่ 3 ในรอบปี จากต้นปีมองไว้ 2,500 ไร่ และสิ้นไตรมาส 3 ทำได้แล้ว 2,500 ไร่ ซึ่งยอดขายที่ดินดังกล่าวถือเป็นประวัติการณ์ เนื่องจากที่ผ่านมาเคยทำได้ที่ 1,721 ไร่เท่านั้น
“ปีนี้ยอดขายที่ดินน่าจะมีมูลค่าถึง 1 หมื่นล้านบาทได้ เพราะมีเรื่องเซอร์ไพรส์ครั้งใหญ่เกิดขึ้นในอมตะนคร” นายวิบูลย์ กล่าว
ปัจจุบันบริษัทมียอดขายที่รอการโอน (แบ็กล็อก) 5,800 ล้านบาท แบ่งเป็น อมตะนคร 2,200 ล้านบาท และอมตะซิตี้ 3,600 ล้านบาท ขณะที่ยังมีเงินสดในมือที่รอการบันทึกอีก 3,000 ล้านบาท และปัจจุบันยังมีที่ดินเปล่ารอการพัฒนาอีก 1.35 หมื่นไร่ แบ่งเป็น อมตะซิตี้ 3,500 ไร่ และอมตะนคร 1 หมื่นไร่ ซึ่งคาดว่าจะใช้เวลาในการพัฒนาได้อีก 5 ปี 
เช่นเดียวกับนายเผ่าพิทยา สมุทรกลิน ผู้อำนวยการนักลงทุนสัมพันธ์และวางแผน บริษัท เหมราชพัฒนาที่ดิน (HEMRAJ) ที่มองว่าธุรกิจนิคมอุตสาหกรรมยังจะดีต่อเนื่องไปถึงปีหน้า เพราะภาคการผลิตรถยนต์ขยายตัวมาก และส่วนใหญ่ลูกค้าบริษัทก็เป็นกลุ่มผู้ผลิตยานยนต์ถึง 40% 
นอกจากนี้ ภาคผู้ผลิตจำเป็นต้องเคลื่อนย้ายจากประเทศที่มีต้นทุนสูงมาประเทศที่มีต้นทุนต่ำ ซึ่งประเทศไทยมีชัยภูมิที่ดี เหมาะใช้เป็นฐานการส่งออก ขณะที่เรื่องเออีซีถือว่าเป็นเรื่องดีต่อประเทศไทยในระยะยาว 
นายเผ่าพิทยา กล่าวว่า ปีหน้าบริษัทจะรับรู้ส่วนแบ่งกำไรกับบริษัท โกลว์พลังงาน จากโครงการโรงไฟฟ้าเก็กโควันเต็มปี จากปีนี้รับรู้เพียง 4 เดือน 
สำหรับปีนี้คาดว่าจะทำได้ตามเป้าหมายที่ปรับยอดขายที่ดินเพิ่มมา 3 ครั้ง คือ 2,300 ไร่ ซึ่งเป็นยอดขายที่สูงสุดตั้งแต่ตั้งบริษัทมา และเติบโตจากปีก่อนถึง 60% รายได้รวมปีนี้น่าจะเติบโตจากปีก่อน 50% อัตรากำไรขั้นต้นปีนี้จะอยู่ที่ 46% สูงกว่าปีก่อน 43% เนื่องจากปรับราคาที่ดินเพิ่มเฉลี่ย 310% และนิคมฯ บางแห่งเพิ่มได้ถึง 10-15% 
ปีนี้บริษัทมีการใช้งบซื้อที่ดินที่สูงกว่าปกติ โดยใช้ไป 1,800 ล้านบาท ซึ่งสูงกว่าระดับปกติที่เฉลี่ยซื้อที่ดินปีละ 400-500 ล้านบาท เพื่อเพิ่มที่ดินที่รอพัฒนาแตะ 1 หมื่นไร่ในสิ้นปีนี้ จากสิ้นไตรมาส 3 ที่ 5,500 ไร่
ด้าน บล.เอเซีย พลัส ลดเป้าอัตราการเติบโตทางเศรษฐกิจปีนี้เหลือ 4.4% ส่วนซิตี้กรุ๊ป ลดจาก 4.8% เหลือ 4% และคาดว่าดอกเบี้ยนโยบายจะลดลงอีก 0.25% ในเดือนนี้